google/wiki40b huggingface dataset:
Lõuna-käosulane

Levila

Lõuna-käosulane on pesitsusajal levinud Araabia poolsaare kirdeosast Afganistanini. Talvitab Hindustani poolsaarel kuni Sri Lankani. Euroopas on teda kohatud umbes 15 korral.

Välimus

Linnu pikkus on 11–13 cm. Ta sarnaneb väga väike-käosulasega, mille alamliigiks teda vahel peetakse.
Linnu ülapool on hele pruunikashall, alapool hallikasvalge. Ta on väike-käosulasest hallim ja natuke suurem, sarnanedes mõnel määral ka leet-käosulasega.

Elupaik ja pesitsemine

Elab põõsaste ja kõrge rohttaimestikuga avamaastikul. Kurnas on kolm kuni neli muna.

Toitumine

Lõuna-käosulane sööb putukaid.
Lõhkeaine

Oksüdeerijate ja kütuse segu

Must püssirohi: kaaliumnitraat, puusüsi ja väävel.
Välgupulber: metallipulber (tavaliselt alumiinium või magneesium) ning tugev oksüdeerija (nagu kaaliumkloraat või -perkloraat)
Ammonaal: ammooniumnitraat ja alumiiniumipulber
Armstrongi segu: kaaliumkloraat ja punane fosfor. See on väga tundlik segu, mis on peamiselt tugev lõhkeaine. Väävliga on võimalik asendada mõned või kõik fosforid, et vähendada tundlikkust.
ANFO: ammooniumnitraadi ja kütuseõli segu

Keemiliselt puhtad ained

Nitroglütseriin: väga ebastabiilne ja tundlik vedelik, tuntud kui dünamiit, kui segatud koos saepuruga, ränikivi pulbriga või tavaliselt diatomiitkivimiga, mis töötavad kui stabilisaatorid.
Atsetoonperoksiid: väga ebastabiilne valge orgaaniline peroksiid
TNT (trotüül ehk trinitrotolueen): kollased mittetundlikud kristallid, mida saab sulatada ja vormi valada ilma detonatsioonita.
Nitrotselluloos: Nitreeritud polümeer, mis saab olla tugev või nõrk lõhkeaine, olenevalt nitratsiooni tasemest ja konditsioonidest.
RDX (Tsüklometüleentrinitramiin), PETN (Pentaerütrittetranitraat), HMX (tsüklotetrametüleentetranitramiin): väga tugevad lõhkeained, mida saab kasutada ka plastiliste lõhkeainetena.
C-4 (Kompositsioon-4): RDX plastiline lõhkeaine, tehtud plastiliseks, et see oleks kleepuv ning sepistatav.
Heina tänav

Heina tänav on tänav Tallinnas Põhja-Tallinna linnaosas Pelgulinna asumis. Heina tänav algab Telliskivi tänavalt ja lõppeb Luste tänaval. Heina tänav on ligikaudu 1220 m pikkune.
Heina tänav on rajatud 18. sajandi teisel poolel, mil Tallinna raad loovutas sealt jõukatele kodanikele suuri heinamaatükke. Heina tänav sai oma nime 1882. aastal. Saksa keeles oli tänava nimi Heustrasse ja vene keeles Сенная улица.
Baltisaksa kunst

Baltisaksa kunst on kunst, mille loojad olid baltisakslased või ajutiselt Baltimaades tegutsenud sakslased. Seda terminit kasutatakse peamiselt 19. sajandi kunstiloomingu kohta. 
19. sajandil koondus baltisaksa kunstnike loominguline tegevus peamiselt Tallinna ja Tartusse, kus taasavatud Tartu Ülikooli juurde oli 1803. aastal asutatud joonistuskool. Joonistuskooli kõrval kujunes mitmete baltisaksa kunstnike õpingute kohaks Saksamaa kunstiakadeemiad või Peterburi, sageli oli tegemist aga lihtsalt iseõppijatega.
Paremate teenimisvõimaluste tõttu valisid baltisaksa kunstnikud Peterburi tihtipeale kas ajutiseks või püsivaks elu- ja töökohaks. Kuni sajandi lõpuni olid peamiselt baltisaksa kunstnikud need, kes vahendasid siinsesse kunstiruumi Euroopas vaheldunud kunstistiile. Kohalike baltisaksa aadlike ja linnakodanlaste õdusale ja turvalisele elulaadile vastas eriti hästi kodu ja perekonda hindavbiidermeierstiil, ent nende tööde stilistiline diapasoon ulatus klassitsismist impressionismihõngulise vabaõhumaalini. Estofiilide liikumise kandel jõudis baltisaksa kunsti eesti talupoja kuju, väga populaarsed olid erinevates graafilistes tehnikates teostatud linna- ja maastikuvaated. 19. sajandi teise poole baltisaksa kunstis põimus akadeemilise kunsti elutruuduse nõue.
Mitmed baltisakslased sidusid end sel ajal kas õppejõudude või kunstiüliõpilastena Düsseldorfi Kunstiakadeemiaga, pannes aluse nn. Düsseldorfi koolkonnale Eesti kunstis. Seoses rahvusliku liikumise ja eestlastest kunstnike jõudmisega kunstiareenile kaotas baltisaksa kunstikultuur 20. sajandi alguseks tasapisi oma mõjujõu, ent Eesti kunsti ühe arenguliinina on see jälgitav kuni Teise maailmasõja puhkemiseni.
Baltisaksa kunst Eesti Kunstimuuseumis:
Eesti Kunstimuuseumis hakati baltisaksa kunsti kollektsioneerima juba muuseumi algusaastatel. On iseloomulik, et esimesed muuseumi enda kunstiostud olid tänini populaarsed Gustav Adolf Hippiuse "Eesti pruut" ja "Eesti noorik". Tõhus alus baltisaksa kunsti kollektsioonile pandi 1924. aastal, mil A. Tassalt omandati Hermann Eduard Hartmanni, Johannes Hau, Gustav Adolf Hippiuse, Georg Friedrich Schlateri, Woldemar Friedrich Krügeri, Karl August Senffi ja paljude teiste kunstnike teosed. Hiljem on Eesti Kunstmuuseumi baltisaksa kunsti kogu täienenud kunstiostude ja annetuste kaudu.
Baltisaksa kunsti kollektsiooni moodustavad Eestist pärit või siinse kunstiajalooga seotud saksa või baltisaksa päritolu kunstnike teosed. Tänu eestlastega jagatud kultuuriruumile ja aktiivsusele siinse kunstielu korraldamisel, on baltisakslastest kunstnike loomingut nende rahvusest hoolimata õigusega peetud siinse kunstiajaloo loomulikuks osaks.
Otepää kirikumõis

Otepää kirikumõis (saksa keeles Pastorat Odenpäh) oli kirikumõis Otepää kihelkonnas Tartumaal.
Otepää kiriklas õnnistati ja pühitseti 4. juunil 1884 Eesti lipp.
Viirushaigus

Viirushaigus ehk viroos on viiruste põhjustatud haigus
Toomas Algma

Haridustee

Õppis Holstre vallakoolis, Paistu kihelkonnakoolis, Vastemõisa ministeeriumikoolis ja Kärstna ministeeriumikoolis. Lõpetas 1917. aastal Tartu Õpetajate Seminari. Täiendas end 1920. aastal võimlemisõpetajate kursustel. Lõpetas 1923. aastal eksternina gümnaasiumi ja õppis aastail 1923–1927 Tartu Ülikooli õigusteaduskonnas.

Teenistuskäik

Töötas aastail 1917–1918 Vastemõisa Kõrgemas Algkoolis, 1918–1919 Viljandi Linna 1. Algkoolis, 1919–1920 Viljandi Eesti Hariduse Seltsi Tütarlastegümnaasiumis ja 1920–1921 Viljandimaa Poeglaste Reaalgümnaasiumis õpetajana. Oli aastail 1921–1923 Tartu Reaalkooli võimlemisõpetaja ning 1923–1927 õpetaja mitmes Tartu algkoolis. 1926–1940 Tartumaa tagavaraõpetaja.
Oli aastail 1940–1941 Tartumaa rahvahariduse inspektor ja 1941–1942 Tartu linna metoodikakabineti ametnik. 1942–1944 viibis vangistuses saksa koonduslaagris.
Peale vabanemist töötas 1944. aastal lühikest aega Tartu koolide inspektorina ja aastail 1944–1957 Tartu Arve- ja Plaanindustehnikumi (Tartu Ehitustehnikumi) direktorina.

Ühiskondlik tegevus

Oli Õpetajate Koja nõukogu liige aastail 1936–1940.
Jooks (sport)

Jooks on spordis kõnnak, mille puhul teatud hetkedel on mõlemad jalad maast lahti.
See on võidujooksuna kergejõustikuala ja antiikolümpiamängude esimene võistlusala. Jooksu kasutatakse ka hoovõtuks (hoojooks) mitmel kergejõustiku alal ja aeroobikas.
Võidujooksuvõistlustel joostakse kõrvuti, et teha kindlaks, kes jookseb kiiremini. Võidujooksud on arvatavasti olemas olnud suurema osa inimkonna ajaloost.

Tänapäeva kergejõustik

Jooksualad on erinevad ning nõuavad erinevaid sportlikke võimeid, erinevat võistlustaktikat ja  erinevaid treeningumeetodeid. 
Võistluspaiga järgi eristatakse staadionijooksu, maanteejooksu ja murdmaajooksu. 
Distantsi järgi eristatakse sprinti ehk lühimaajooksu, keskmaajooksu, pikamaajooksu ja ülipikamaajooksu. 
Läbimisviisilt on tavalisest erinevad tõkkejooks, takistusjooks ja teatejooks.
Moonsund (laev)

Moonsund oli 1897 Saksamaal Hamburgis ehitatud kaubaaurik, hilisem dessantlaev.
1898 ostis laeva A. M. Lutheri puidutöötlemisvabrik ja laev toodi Tallinnasse.
Eesti Vabadussõja ajal oli laev Eesti mereväe koosseisus.
1921 müüdi laev Inglismaale. Laev küll uputati 1942, ent tõsteti hiljem üles. 1957 tehti laev vanarauaks.
Margot Wallström

Margot Elisabeth Wallström (sündinud 28. septembril 1954) on Rootsi ja  Euroopa Liidu poliitik, alates oktoobrist 2014 Rootsi välisminister.
Ta kuulub Rootsi Sotsiaaldemokraatlikku Töölisparteisse.
Aastatel 1994–1996 oli ta Rootsi kultuuriminister ja 1996–1998 sotsiaalminister.
Aastatel 1999–2004 oli ta Euroopa Komisjoni volinik keskkonnaküsimuste alal ning 2004–2014 Euroopa Komisjoni institutsioonidevaheliste suhete ja kommunikatsioonistrateegiavolinik ning komisjoni asepresident.
3. oktoobril 2014 Rootsis ametisse astunud Stefan Löfveni valitsuskabinetis sai Wallströmist välisminister.

Isiklikku

Margot Wallström on abielus, tal on poeg ja tütar.
Pressinõukogu

Pressinõukogu on ajakirjanduse eneseregulatsiooni organ, mille 2002. aastal asutas Eesti Ajalehtede Liit pärast sarnasest organist – Avaliku Sõna Nõukogust – lahkulöömist.
Pressinõukogu tegeleb lugejatelt või väljaannetelt pärinevate meediat puudutavate kaebustega, lahendades neid kohtuväliselt.
Pressinõukogusse kuuluvad peale Eesti Ajalehtede Liidu veel Delfi, Eesti Rahvusringhääling, Kanal 2, TV3, BNS ja Raadio Kuku. Nõukogu liikmetest 10 nimetab EALL, neist 6 esindavad ajakirjandust ja 4 kutsutakse väljastpoolt. Iga liige on nimetatud 2 aastaks, liikmed roteeruvad järk-järgult. Ükski liige ei või kuuluda Pressinõukokku ühe 2 tsükli.
EALL-i nõukogus 2002. aastal kinnitatud statuudi punkti 6 kohaselt "Otsustusprotsessis ei sõltu PNi liikmed PNi kokku kutsunud EALList."
Pete Seeger

Peter Seeger (3. mai 1919 New York – 27. jaanuar 2014 New York) oli Ameerika Ühendriikide folklaulja ja aktivist.
Ansambliga The Weavers laulis ta tuntuks laulu "Goodnight, Irene".
Senaator Joseph McCarthy perioodil 1950. aastate alguses olid ansambli The Weaversi liikmed nii-öelda mustas nimekirjas ning nende esinemisvõimalusi piirati oluliselt, kuid 1960. aastatel saavutas Seeger taas tuntuse protestimuusika prominentse lauljana, mil ta toetas rahvusvahelist relvitustamist ja inimõigusi.
Ta kirjutas laulu "Where Have All the Flowers Gone?" (eesti keeles "Kuhu küll kõik lilled jäid?") esimesed kolm salmi. Laul "Väiksed kastid linna serval" sai menukaks 1963. aastal just Pete Seegeri esituses.
1996 valiti ta Rock'n'rolli Kuulsuste Halli liikmeks.
2011. aastal osales Seeger Occupy Wall Street protestimarssides. Tema viimased esinemised olid 2013. aastal.
Altarimaal

Altarimaal (ka altaripilt; inglise altarpiece) on altaripealmikul (retaabel) paiknev maaling, mis kujutab pühakuid ja piiblisüžeesid.
DC Talk

DC Talk (stiliseeritult dc Talk) on kristlikku räppi ja rokkmuusikat tegev Ameerika Ühendriikide trio. Nad on välja andnud viis stuudioalbumit: "DC Talk" (1989), "Nu Thang" (1990), "Free at Last" (1992), "Jesus Freak" (1995) ja "Supernatural" (1998).
2000. aastal ilmus EP "Solo", millel oli igalt bändiliikmelt kaks soolopala ja ühine kaver U2 laulust "40". Pärast seda EP-d on bänd määramata pikkusega pausil ja bändi liikmed tegelevad soolokarjääriga. Bänd ei ole kunagi teatanud ei laialiminekust ega ka taasühinemisest.
Ansambel on võitnud 4 Grammy auhinda parima rokk- või gospelalbumi eest.
Mugud

Mugud (inglise keeles muggles) on J. K. Rowlingu romaanisarjas "Harry Potter" inimesed, kellel pole võluvõimeid, ehk siis meiesugused tavalised inimesed. Neid kiusasid ja hävitasid surmasööjad ja Lord Voldemort, kes arvasid, et mugud on väärtusetu rämps ning nad tuleks maailmast välja juurida.
August Gailiti nimeline novelliauhind

August Gailiti nimeline novelliauhind on August Gailiti auks nime saanud kirjandusauhind, mida annavad Valga linnavalitsus ja Valga keskraamatukogu.
Auhind asutati 2009. aastal ja seda antakse kord kahe aasta jooksul. Auhind antakse kahe eelmise aasta jooksul ilmunud novelli eest.
Auhinnaks on Jaak Soansi valmistatud Nipernaadi kuju.
Barbara McClintock

Barbara McClintock (16. juuni 1902 – 2. september 1992) oli ameerika teadlane, üks tunnustatumaid tsütogeneetikuid maailmas, Nobeli auhinna laureaat. 
Ta pälvis 1983. aastal Nobeli füsioloogia- või meditsiiniauhinna transponeeruvate elementide avastamise eest.
Aastal 1972 sai ta Cornelli Ülikoolis doktorikraadi botaanikas. Seal oli tal juhtiv roll maisi tsütogeneetika uuringutes. See valdkond jäi tema huviorbiiti kogu töökarjääri jooksul. 1920ndate lõpus uuris McClintock kromosoome ning kuidas nad käituvad maisi paljunemisel. Tema töödel oli teedrajav roll: ta arendas välja tehnika, et nähtavaks teha maisikromosoomid ja kasutas mikroskoopilist analüüsi, et demonstreerida paljusid geneetika alusideid, kaasa arvatud ristsiirde käigus toimuvat geneetilist rekombineeriumist, mis leiab aset meioosis, kus kromosoomid vahetavad omavahel juppe. McClintock lõi esimese maisi geneetilise kaardi, ühendades kromosoomiregioonid füüsiliste tunnustega, ning ta näitas telomeeride ja tsentromeeride rolli – kromosoomi piirkonnad, mis on tähtsad geneetilise informatsiooni säilitamiseks.
Oulun Kärpät

Oulun Kärpät on Oulu jäähokiklubi, mitmekordne Soome meister. Klubi asutati 1946. aastal. Klubi koduhall on Oulun Energia Areena.
Kärpät on tulnud Soome meistriks 1981, 2004, 2005, 2007, 2008, 2014 2015 ja 2018.
Meeskonna peatreener on Mikko Manner ja kapten Atte Ohtamaa.
Leedsi Ülikool

Leedsi Ülikool (inglise keeles University of Leeds) on ülikool Suurbritannias West Yorkshire'i linnkrahvkonnas Leedsis.
Ülikool asutati 1831 (meditsiinikool). Aastast 1904 kannab nime Leedsi ülikool.
Ülikoolis õpib üle 33 000 üliõpilase (2016).
Eranditöötlus

Eranditöötlus on konstruktsioon programmeerimiskeeltes või mehhanism riistvaras, mille abil saab tuvastada ja töödelda erandeid ehk arvutiprogrammi töös tekkinud eriolukordi.
Erandid võivad tekkida näiteks siis, kui programm üritab lugeda kättesaamatut mälupiirkonda, avada faili, mida ei ole olemas, või jagada arvu nulliga. Erandi tekkimisel käivitatakse eranditöötleja ehk vastav programmilõik, mis üritab viga parandada või annab veateate.
Sõltuvalt olukorrast võib programm pärast erandi töötlemist jätkata tööd sealt, kus see pooleli jäi.

Kasutamine programmeerimises

Erinevates programmeerimiskeeltes on eranditöötlus erinev.
Tavaliselt piiritletakse kood, milles võib erand tekkida, try-plokki. Sellele järgneb eranditöötleja catch-plokis. Mõnedes programmeerimiskeeltes saab kirjutada ka finally-ploki, milles olev kood käivitatakse sõltumata sellest, kas erand töödeldi või mitte. Selles saab vabastada try-plokis kasutatud ressursid. Erand tekitatakse käsuga throw, või tekib see kaudselt (nt. nulliga jagamine).
Erandi tekkimisel hakatakse otsima eranditöötlejat liikudes pinus ülespoole. Kui funktsioon, milles erand tekkis, ei sisalda eranditöötlejat, siis vaadatakse antud funktsiooni välja kutsunud funktsiooni jne.

Erandi töötlemine keeles C#

See koodilõik üritab avada faili nimega "fail.txt". Kui seda ei leita või tekkis mõni muu failiga seotud viga, siis tekitatakse spetsiaalne sisend-väljundoperatsioonide erand IOException. Kui faili pikkus on null, siis tekitab programm ise erandi. Eranditöötleja "püüab" erandi, mis vastab tekkinud veale ja trükib konsoolile veateate. Lõpuks sulgetakse fail, kui selle avamine õnnestus.
FileStream f = null;try{
    f = File.Open("fail.txt", FileMode.Open);
    if (f.Length == 0)
        throw new Exception("Fail on tühi");
    Console.WriteLine("Programm jooksis edukalt");}catch (IOException){
    Console.WriteLine("Erandi töötlemine");
    Console.WriteLine("Faili ei saanud avada");}catch (Exception e){
    Console.WriteLine("Erandi töötlemine");
    Console.WriteLine("Muu viga: " + e.Message);}finally{
    if (f != null)
        f.Close();
    Console.WriteLine("Programmi töö lõpp");}
Levala Püha Neeva Aleksandri kirik

Levala (Nõmme) Püha Neeva-Aleksandri kirik on EAÕK haldusalasse kuuluv õigeusu kirik Saare maakonna Saaremaa valla Tumala külas.

Ajaloost

Levala õigeusu kogudus eraldus Tornimäe ja Ööriku kogudustest 1910. aastal. Ajutine kirik rajati Rahula õigeusu abikooli. Ainus Eesti iseseisvusajal ja viimane Saaremaale ehitatud õigeusu kirik pühitseti Tallinna ja kogu Eesti metropoliit Aleksandri (Pauluse) poolt 1927. aastal Püha Neeva-Aleksandri auks. Laudvooderduse ja plekk-katusega kirik sarnaneb vabakoguduste palvelaga. Kirikul on väike haritorn ja harvad aknad. Levala (Nõmme) Püha Neeva Aleksandri kiriku kõrval asub Saikla-Nõmme kalmistu. Kalmistule on maetud koguduse kauaaegne preester Andrei Mägi.
Pühakoda kasutab Levala (Nõmme) Püha Neeva-Aleksandri kogudus.
Heino Villum

Heino Villum (5. veebruar 1931 Tallinn – 22. oktoober 1988 Elva) oli eesti poksija ja poksitreener.
Villum poksis aastatel 1947–1958. Ta alustas poksimist Tartus kutsekoolis õppides, kus tema treener oli Enno Laineste. Pärast kooli lõpetamist 1949. aastal poksis ta Tallinna Tööjõureservides, kus tema treener oli Vello Aedmäe ning hiljem Dünamos, kus tema treener oli Nigul Maatsoo.
Villum oli II kergekeskkaalus (kuni 67 kg) kolmekordne Eesti NSV meister (1952,1953 ja 1956) ja I keskkaalus (kuni 71 kg) Eesti NSV meister (1957).
Villum sai Tööjõureservide üleliidulistel noorte meistrivõistlustel sulgkaalus (kuni 57,2 kg) esikoha (1947). Ta sai Dinamo üleliidulistel meistrivõistlustel II kergekeskkaalus (kuni 67 kg) esikoha (1955 ja 1956).
Villum sai NSV Liidu meistrivõistlustel II kergekeskkaalus (kuni 67 kg) IV koha (1955). Ta sai 1956. aastal Nõukogude Liidu meistersportlaseks.
Villum oli hiljem Tallinna Dünamos poksitreener.
Ta suri oma kodumajas Elvas 1988. aastal vingumürgitusse.
Auseklis

Auseklis (kodanikunimi Miķelis Krogzemis; 18. september 1850 Aloja vald, Läti – 6. veebruar 1879 Peterburi, Venemaa) oli läti luuletaja ja noorlätlaste liikumise aktiivne liige.
Auseklis oli läti kirjanduses rahvusromantismi silmapaistev esindaja. Tõlkis Heine, Goethe, Schilleri, Herderi jt teoseid. Luuletustes kasutas ajaloolist temaatikat, mütoloogiat ja läti folkloori. Kirjutas pilkeluuletusi saksa päritolu parunite ja vaimulike kohta. Poetiseeris patriarhaalset elulaadi.
Tema järgi on nimetatud tänav Riias. Alojas on Auseklisi-nimeline keskkool, mille ette on püstitatud luuletaja auks graniidist mälestussammas (kujur M. Lange).
Eberhard von Sayn

Eberhard von Sayn (ka Everhardus Seyn) oli Saksa ordu liige ning mitme selle olulisema ametikoha täitja, sealhulgas ka Liivi ordu maameistri ametitäitja aastatel 1251/1253–1254.
Eberhard von Sayn oli üks väheseid orduvendi, kes pärines valitsejasuguvõsast, tema isa oli väikese Sayni (toona Seyn) krahv Heinrich II, ema aga Agnes von Saffenberg. Sayni krahvidünastia suri aga juba 13. sajandi keskpaiku välja ning seetõttu polnud Eberhardil Saksa ordu ridades ilmselt sugulasi. 1249. aastal sai Eberhard suurkomtuuriks (Großkomtur), sellesse ametisse jäi ta kuni 1257. aastani. Lisaks määrati ta 1251. aastal ka Saksa meistriks ning samaaegselt ka kõrgmeistri asetäitjana Preisimaa ja Liivimaa üle valitsevaks. 1252. aastal saabus Sayn ka Liivimaale, kus veetis järgnevad kaks aastat. On küsitav, kas Sayni saab Liivi ordumeistriks nimetada, seda enam, et 1253. aastani oli selles ametis Andreas von Felben. 1254. aastal astus ametisse järgmine ordumeister Anno von Sangerhausen ja Sayn lahkus Liivimaalt. Et aga aasta vältel peale tema Liivimaal kõrgemat orduisandat polnud, siis võiks teda Liivi ordumeistri kohusetäitjaks lugeda. Sayni edasise saatuse kohta pärast 1257. aastat andmed puuduvad.
Emerson Sheik

Klubikarjäär

Emerson Sheik alustas klubikarjääri Brasiilias São Paulos. 
Aastatel 2001–2005 mängis ta Jaapani kõrgliiga J1 League klubis Urawa Reds. Aastatel 2002–2004 valiti ta Jaapani kõrgliiga hooaja sümboolsesse koosseisu. 2003. aasta hooajal valiti ta Jaapani kõrgliiga hooaja väärtuslikumaks mängijaks. 2004. aasta hooajal lõi ta 26 mänguga 27 väravat ja oli kõrgliiga hooaja suurim väravakütt.
Seejärel mängis ta aastatel 2005–2007 Kataris Al Saddi ridades.
2007. aastal mängis ta lühikest aega Prantsusmaa kõrgliiga Ligue 1 klubis Stade Rennais.
2009. aastal liitus ta Brasiilia kõrgliiga klubiga Flamengo. Tema ründepartneriks sai meeskonnas Adriano. Sel hooajal tuli ta Flamengoga Brasiilia meistriks. Emerson Sheik lõi 14 mängus kokku seitse väravat.
Aastatel 2009–2010 mängis ta Araabia Ühendemiraatides Al Ainis.
2011. aastal suundus ta tagasi Brasiiliasse, liitudes Fluminensega. Ta tuli Fluminensega sel hooajal riigi meistriks.
2011. aasta mais liitus ta teise Brasiilia kõrgliiga klubiga, Corinthiansega. Samal hooajal tuli ta juba kolmandat korda Brasiilia meistriks. Ta sai sellega esimeseks mängijaks, kes on tulnud kolmel korral järjest Brasiilia meistriks kolme erineva klubi särgis.
Corinthianse jaoks osutus väga edukaks ka hooaeg 2012. Lõuna-Ameerika klubide meistrivõistluste Copa Libertadorese finaalmängus lõi ta kaks väravat Argentina klubi Boca Juniors vastu, aidates sellega Corinthianse Lõuna-Ameerika meistriks. Sellega kindlustas Corinthians koha klubide maailmameistrivõistlustele. Finaalis alistas Corinthians Inglismaa klubi Chelsea ja võitis oma teise klubide maailmameistritiitli.
2013. aastal tuli ta klubiga Lõuna-Ameerika superikavõistluste Recopa Sudamericana võitjaks.
2014. aastal oli ta laenul Brasiilia kõrgliiga klubis Botafogo ja aastatel 2015–2016 mängis ta taas Flamengos.
2017. aastal liitus ta Ponte Pretaga, mis jäi sel hooajal Brasiilia kõrgliigas aga 19. ja langes kõrgliigast välja.
2018. aasta jaanuaris sõlmis ta taas lepingu Corinthiansega. 2018. aastal Corinthianses veedetud hooaeg jäi tema karjääri viimaseks.

Koondisekarjäär

Katari jalgpallikoondises mängis ta aastal 2008 kolm mängu. Ta on esindanud kuues mängus ka Brasiiliat alla 20-aastaste koondises.
Varemerohi (perekond)

Varemerohi (Symphytum L.) on taimede perekond kareleheliste sugukonnast.
Marika Padrik

Marika Padrik (sündinud 25. juulil 1964 Tartus) on Eesti eripedagoog ja logopeed.
Ta lõpetas 1987. aastal Tartu Ülikooli eripedagoogina, kaitses 1997. aastal samas magistrikraadi tööga "Sõnatuletusoskuse kujundamine alakõnega õpilastel" ning 2010. aastal doktorikraadi tööga "Word-formation skill in Estonian children with specific language impairment".
Ta töötas aastail 1985–1989 Tartu I Eriinternaatkoolis (praegu Hiie Kool) kasvataja ja õpetajana ning aastail 1996–1999 Tartu lastepäevakodu "Pääsupesa" logopeedina. Aastast 2001 on ta Tartu Hariduse Tugiteenuste Keskuse logopeed, aastail 2008–2010 töötas logopeedina ka OÜ-s Babysport.
Aastast 1993 töötab Padrik Tartu Ülikoolis logopeedia lektorina, aastast 2014 on ta eripedagoogika osakonna juhataja.
2016. aastal ilmus Marika Padriku ja Merit Hallapi toimetamisel 560-leheküljeline kõrgkooliõpik "Kommunikatsioonipuuded lastel ja täiskasvanutel: märkamine, hindamine ja teraapia" (autorid Marika Padrik, Merit Hallap, Signe Raudik, Riin Naestema, Helena Oselin, Maret Jahu, Aaro Nursi, Jaana Koplimäe, Ulvi Raidla, Inga Brin, Anne Uriko ja Birgit Kaasik; Tartu: Tartu Ülikooli Kirjastus).
Nedrema looduskaitseala

Nedrema looduskaitseala (ka: Nedremaa looduskaitseala) on looduskaitseala Pärnu maakonnas Lääneranna vallas. Kaitseala pindala on 2441,9 ha.
Kaitseala ajalugu ulatub aastasse 1991, mil kaitse alla võeti Nedrema puisniit, ühtlasi moodustati Nedrema-Kalli kaitseala.
Julia Kantor

Julia Kantor (vene keeles Юлия Зораховна Кантор; sündinud 2. augustil 1972 Leningradis) on Venemaa ajaloolane ja publitsist. Ta uurib peamiselt Suurt Isamaasõda ja Teise maailmasõja eelset perioodi.
Julia Kantor õppis aastatel 1990–1995 A. I. Herzeni nimelises Leningradi Riiklikus Pedagoogilises Instituudis, mille lõpetas 1995. aastal. 2012. aasta seisuga on Kantor Herzeni nimelise Venemaa Riikliku Pedagoogilise Ülikooli üldajaloo kateedri professor. Ta on Ermitaaži direktori nõunik ja juhtiv teaduslik töötaja.
2011. aastal ilmus Kantori sulest ulatuslik uurimus "Прибалтика: Война без правил (1939-1945)" (Baltikum: reegliteta sõda 1939-1945), mis käsitleb Baltimaade saatust Teises maailmasõjas.
Kogemus

Kogemus Kanti filosoofias

Immanuel Kanti järgi koosneb kogemus kahest komponendist: materiaalsest ja formaalsest. Materiaalne komponent on see meeleline mitmekesisus, mis on esile kutsutud meie meelelisuse välise afitseerimise kaudu. Formaalne komponent on aprioorne ning on olemas kogemusest sõltumatult eelnedes seega igale üksikule kogemusele.
Ederson

Ederson on eesnimi.
Hagudi vald

Hagudi vald (saksa keeles Haggud) oli vald Harjumaal Rapla kihelkonnas. Vald eksisteeris 1866–1891 ja siis liideti see vald Rapla vallaga.
Nõva vald (Risti kihelkond)

Nõva vald (saksa keeles Newe) oli vald Harjumaal Risti kihelkonnas. Vald eksisteeris 1866–1893. 1893 eraldusid Nõva vallast Risti ja Hatu vald, mis liitusid Padise vallaga. Vald eksisteeris uuesti 1893–1896, mil Nõva ja Vihterpalu vald eraldati eraldi valdadeks. Seejärel eksisteeris Nõva vald 1896–1939.
1890 liideti Nõva vallaga Hatu, Risti ja Vihterpalu vald.